
Terhelést követő hypotónia vizsgálata utánpótlás korú labdarúgó sportolókban

Kulcsszavak: hypotónia, labdarúgás, terhelés, PEH, hypertónia
Bevezetés: A dinamikus edzés, így a labdarúgás, csökkenti a nyugalmi vérnyomást. Terhelés alatt a szisztolés vérnyomás nő, a diasztolés csökken, nagy intenzitású terhelés után pedig hypotónia (PEH) alakulhat ki. A PEH hajlam mérséklődése és terhelést követő fokozott vérnyomás válasz a fiatalok 14%-ában figyelhető meg, ami a felnőtt kori hipertónia előszobája. Labdarúgó fiatalokban a PEH hajlam mértékét nem vizsgálták.
Célkitűzések: Terhelés előtti, alatti és azt követő vérnyomások mérésével következtetéseket vonunk le fiatal labdarúgók PEH hajlamáról és ez alapján a magas vérnyomás kockázatáról.
Módszerek: Labdarúgó élsportoló fiúkat (14-18 év) vizsgáltunk. A sportolók csoportosítása a korosztályos besorolás alapján történt: U15, U16, U17 és U19. Futópad ergométeren kardiopulmonális terhelés során a szisztolés és diasztolés vérnyomásokat nyugalomban, a terheléses maximum és a megnyugvás 5. percében. A PEH eltűnését a megnyugvás 5. percében mért 140 Hgmm feletti értékében definiáltuk. A terhelés során tartósan 1,0 feletti respiratórikus kvóciens elérését céloztuk meg, az anaerob küszöb meghaladása céljából. Nyugalomban meghatároztuk a testtömeg indexeket (BMI).
Eredmények: A vizsgálatban 72 fő (15,3±1,3 év) vett részt. Mindenki meghaladta az anaerob küszöböt, az átlag relatív VO₂max 60,4 ± 3,5 ml/kg/min volt. Az összesített BMI 20,6 ± 2,2 kg/m², ami az U19 korosztályban a többihez képest magasabb volt (22,4±1,4 kg/m2, P<0,01 vs. U15, U16 és U17). Terhelést követően az U15 korosztályban a szisztolés vérnyomás jelentős csökkenését figyeltünk meg a nyugalomhoz képest (130 vs. 123 Hgmm, P < 0,05), de idősebbeknél a szisztolés vérnyomásokban nem volt eltérés. A diasztolés vérnyomás viszont a nyugalomhoz képest a terhelést követően minden csoportban csökkent: U15: 79 vs. 45 Hgmm, U16: 74 vs. 43 Hgmm, U17: 77 vs. 41 Hgmm, U19: 75 vs. 39 Hgmm (átlag, P < 0,001, minden csoportban). Terhelést követő fokozott vérnyomás válasz U15-ben nem volt, U16-ban 5%, U17-ben 13%, U19-ben pedig 30% gyakorisággal volt jelen.
Következtetések: A vizsgálat alapján a fiatal labdarúgók nyugalmi vérnyomása normál tartományban van. A terhelést követően főként diasztolés hypotónia alakul ki, szisztolés PEH csak az U15-ben figyelhető meg. Terhelést követő fokozott vérnyomásválasz előfordulása az életkorral nő, ami az intenzívebb edzésmunkával és a nagyobb izomtömeggel függhet össze.



